
ข้อสอบข้อเขียนพระอภิธรรม  ภาคเรียนที่ ๒  ปีการศึกษา ๒๕๕๕
อภิธรรมโชติกะวิทยาลัย  มหาวิทยาลัยมหาจุฬาลงกรณราชวิทยาลัย
ชั้น  จูฬอาภิธรรมิกะโท
สอบวันเสาร์ที่  ๑๕  ธันวาคม ๒๕๕๕
วิชา  : ปกิณณกสังคหะ  สมุจจยสังคหะ
๑๐  ข้อ  รวม   ๑๐๐  คะแนน

เวลา  ๔ ชม.

-----------------------------------------------------------------------------------------------------------------------------------------

๑.   
ก.  คาถาที่แสดงมาติกาทั้ง  ๖  และคำปฎิญญานั้น  แสดงว่าอย่างไร ?  ให้แปลมาด้วย. 

ข. ให้อธิบายความเป็นไปแห่งเวทนา ๓ (อารัมมณานุภวนลักขณนัย). 
๒. 
ก. คำว่า “เหตุ” หมายความว่าอย่างไร ? ผลที่เกิดจากเหตุนั้น ได้แก่อะไร ?

ข. จิตที่ทำหน้าที่มากที่สุด มีอยู่กี่ดวง เจตสิกที่ทำหน้าที่มากที่สุดมีอยู่กี่ดวง คืออะไรบ้าง? ให้บอกหน้าที่นั้น ๆ มาด้วย

๓.
ก.  กิจมี  ๑๔ กิจ  แต่ฐานของกิจเหล่านั้นมีเพียง  ๑๐  ฐาน  ที่เป็นเช่นนี้  เพราะเหตุใด ? 
ข.  ให้แสดงฐานโดยพิสดารว่า  มีจำนวนเท่าใด ? คืออะไรบ้าง ? พร้อมทั้งยกหลักฐานบาลีขึ้นแสดงด้วย.        
๔. ให้แสดงจิตที่เกิดในกายทวาร  มโนทวาร  และพ้นจากทวาร  โดยแน่นอนและไม่แน่นอน ?
๕. 
ก. ให้แปลคาถาดังต่อไปนี้



ปญฺจวีส   ปริตฺตมฺหิ
ฉ  จิตฺตานิ  มหคฺคเต



เอกวีสติ  โวหาเร

อฏฺฐ  นิพฺพานโคจเร ?

ข. อารมณ์ ๖  เมื่อจำแนกโดยประเภทใหญ่แล้วมีกี่ประเภท  คืออะไรบ้าง ? ให้แสดงองค์ธรรมมาด้วย  
๖.
ก. จิตที่อาศัยหทัยวัตถุเกิด โดยแน่นอนและไม่แน่นอน มีจำนวนเท่าไร คืออะไรบ้าง ?
  
ข.  สมุจจยสังคหะ หมายความว่าอย่างไร ?  ให้ยกวจนัตถะขึ้นแสดงด้วย ? 

๗. 
ก. กิเลสมีจำนวนเท่าไร ?  ให้แสดงมาเฉพาะชื่อ

ข. ให้แสดงการนับกิเลสโดยพิสดาร  ๑๕๐๐ มาดู ? 


ค. ให้ยกอุปมาเปรียบเทียบระหว่างกิเลสทั้ง ๓ มีอนุสัยกิเลสเป็นต้น  และให้แสดงกุศลที่ประหาณกิเลสทั้ง ๓  เหล่านั้น  มาโดยเฉพาะ ๆ ว่ากุศลชนิดไหน  ประหาณกิเลสชนิดใด ?

๘. 
ก. ให้แปลคาถาที่แสดงองค์ธรรมในมิสสกสังคหะทั้ง ๗ หมวดมาดู ?

ข. จงแสดงถึงการนำมาของอาหารทั้ง ๔  โดยเฉพาะ ๆ ไม่ต้องยกหลักฐานบาลีขึ้นแสดง ?
๙
ก. ในปรมัตถธรรม๔ ประการ เมื่อว่าโดยอายตนะแล้วมี ๑๒ ว่าโดยธาตุมี ๑๘ ที่เป็นดังนี้อาศัยอะไรเป็นหลัก?


ข. จงแสดงผลที่เกิดจากอายตนะ  ๑๒  โดยเฉพาะ ๆ ?

๑๐. ธรรมที่เป็นอาหารของทุกข์ต่าง ๆ  มีชาติ  ชรา  พยาธิ  มรณะ  เป็นต้นนั้น  คืออะไร ? ถ้าธรรมที่เป็นอาหารของทุกข์เหล่านี้ ไม่มีแล้ว   ชาติ  ชรา  เป็นต้นเหล่านี้จะเกิดขึ้นได้หรือไม่ ?  ให้อธิบายยกหลักฐานขึ้นแสดงด้วย
******************************

ฝ่ายวางแผนและวิชาการ  อภิธรรมโชติกะวิทยาลัย
มหาวิทยาลัยมหาจุฬาลงกรณราชวิทยาลัย
ข้อสอบสัมภาษณ์พระอภิธรรม  ภาคเรียนที่ ๒ ปีการศึกษา ๒๕๕๕
อภิธรรมโชติกะวิทยาลัย  มหาวิทยาลัยมหาจุฬาลงกรณราชวิทยาลัย
ชั้น  จูฬอาภิธรรมิกะโท
สอบวันอาทิตย์ที่ ๑๖  ธันวาคม  พ.ศ. ๒๕๕๕
วิชา  : ปกิณณกสังคหะ  สมุจจยสังคหะ
๕ ข้อ  

๒๕ คะแนน  

เวลา  ๑๕  นาที
-----------------------------------------------------------------------------------------------------------------------------------------

๑.
ก. ให้แสดงมาติกาทั้ง ๖  พร้อมด้วยความหมาย ?


ข. จงจำแนกจิต  ๑๒๑  โดยเวทนา ๓
ตอบ
ก. แสดงมาติกาทั้ง  ๖  พร้อมด้วยความหมาย

๑. เวทนาสังคหะ    หมายความว่า  การสงเคราะห์จิต  เจตสิกโดยประเภทแห่งเวทนา ๓ หรือ ๕

๒. เหตุสังคหะ
    หมายความว่า   การสงเคราะห์จิต  เจตสิกโดยประเภทแห่ง  เหตุ  ๖

๓.  กิจจสังคหะ
หมายความว่า  การสงเคราะห์จิต  เจตสิกโดยประเภทแห่ง  กิจ  ๑๔  และฐาน ๑๐

๔. ทวารสังคหะ
หมายความว่า  การสงเคราะห์จิต  เจตสิกโดยประเภทแห่ง ทวาร ๖

๕. อารัมมณสังคหะ   หมายความว่า  การสงเคราะห์จิต  เจตสิกโดยประเภทแห่ง  อารมณ์ ๖

๖. วัตถุสังคหะ   หมายความว่า  การสงเคราะห์จิต  เจตสิกโดยประเภทแห่งวัตถุ ๖

ข. จำแนกจิต  ๑๒๑   โดยเวทนา  ๓  ดังนี้คือ

๑. จิตที่เกิดพร้อมด้วยสุขเวทนามี  ๖๓  คือ  สุขสหคตกายวิญญาณจิต ๑  โสมนัสสหคตจิต ๖๒

๒. จิตที่เกิดพร้อมด้วยทุกขเวทนามี  ๓ คือ  ทุกขสหคตกายวิญญาณจิต ๑  โทมนัสสหคตจิต ๒

๓. จิตที่เกิดพร้อมด้วยอุเบกขาเวทนามี  ๕๕  คือ  อุเบกขาสหคตจิต  ๕๕
๒. วิญญาณธาตุ  ๗  คืออะไรบ้าง ?  ให้แสดงองค์ธรรมมาด้วย   
ตอบ 
วิญญาณธาตุ  ๗ คือ
1. จักขุวิญญาณธาตุ  องค์ธรรมได้แก่  จักขุวิญญาณจิต ๒
2. โสตวิญญาณธาตุ  องค์ธรรมได้แก่  โสตวิญญาณจิต ๒
3. ฆานวิญญาณธาตุ  องค์ธรรมได้แก่  ฆานวิญญาณจิต ๒
4. ชิวหาวิญญาณธาตุ  องค์ธรรมได้แก่  ชิวหาวิญญาณจิต ๒
5. กายวิญญาณธาตุ  องค์ธรรมได้แก่  กายวิญญาณจิต ๒
6. มโนธาตุ   องค์ธรรมได้แก่  สัมปฏิจฉนจิต ๒ ปัญจทวาราวัชชนจิต ๑
7. มโนวิญญาณธาตุ  องค์ธรรมได้แก่  จิต ๗๖  หรือ ๑๐๘  (เว้นทวิปัญจวิญญาณจิต ๑๐ มโนธาตุ ๓)
๓. พระอนุรุทธาจารย์  แสดงการจำแนกวัตถุธรรมทั้ง ๗๒ นั้น  แบ่งออกเป็นกี่หมวด ? คืออะไรบ้าง ? ให้บอกความหมายของหมวดนั้น ๆ ด้วย
ตอบ
พระอนุรุทธาจารย์  แสดงการจำแนกวัตถุธรรม ๗๒ นั้น  ออกเป็น ๔ หมวดคือ
1. อกุศลสังคหะ  หมายความว่า  การแสดงสงเคราะห์ธรรมที่เป็นฝ่ายอกุศลโดยส่วนเดียว  หมวดหนึ่ง
2. มิสสกสังคหะ  หมายความว่า  การแสดงสงเคราะห์ธรรมที่เป็นกุศล  อกุศล  อพยากตะ  ทั้ง ๓ ปนกัน  หมวดหนึ่ง
3. โพธิปักขิยสังคหะ  หมายความว่า  การแสดงสงเคราะห์ธรรมที่เป็นฝ่ายมรรคญาณ  หมวดหนึ่ง
4. สัพพสังคหะ  หมายความว่า   การแสดงสงเคราะห์จิต  เจตสิก  รูป  นิพพาน  ซึ่งเป็นวัตถุธรรมทั้งหมดรวมกัน  หมวดหนึ่ง
๔.  จงตอบคำถามดังต่อไปนี้
ก.
สัพพจิตตสาธารณเจตสิก ๗ เป็นขันธ์อะไรบ้าง ?

ข.
หทยวัตถุเป็นอายตนะอะไร ?

ค.
อเหตุกกริยาจิต ๓  เป็นธาตุอะไรได้บ้าง ?

ง.
นิพพาน  เป็นสัจจะอะไร ?

จ.
องค์ธรรมของธัมมารมณ์  กับธัมมายตนะ ต่างกันอย่างไร ?

ตอบ
ก. สัพพจิตตสารณเจตสิก ๗  เป็นเวทนาขันธ์  สัญญาขันธ์  สังขารขันธ์

ข. หทยวัตถุ  เป็นธัมมายตนะ

ค. อเหตุกกิริยาจิต ๓ เป็นมโนธาตุ  มโนวิญญาณธาตุ
ง. นิพพาน  เป็นนิโรธสัจจะ
จ. ต่างกันคือ องค์ธรรมของธัมมารมณ์ได้แก่  จิต ๘๙  เจตสิก  ๕๒  ปสาทรูป ๕  สุขุมรูป ๑๖  นิพพาน  บัญญัติ  องค์ธรรมของธัมมายตนะ  ได้แก่  เจตสิก ๕๒  สุขุมรูป ๑๖  นิพพาน
๕.
คำว่า ขันธ์ หมายความว่าอะไร ให้แสดงขันธ์ ๕  พร้อมทั้งความหมายและองค์ธรรม. 
ตอบ
คำว่า ขันธ์ หมายความว่า เป็นกลุ่ม เป็นกอง

แสดงขันธ์ ๕ พร้อมทั้งความหมายและองค์ธรรม ดังนี้ คือ

๑. รูปขันธ์ 
กองรูป 
องค์ธรรมได้แก่ รูป ๒๘

๒. เวทนาขันธ์ กองเวทนา 
องค์ธรรมได้แก่ เวทนาเจตสิกที่ในจิต ๘๙ หรือ ๑๒๑

๓. สัญญาขันธ์
กองสัญญา
องค์ธรรมได้แก่ สัญญาเจตสิกที่ในจิต ๘๙ หรือ ๑๒๑

๔. สังขารขันธ์
กองสังขาร 
องค์ธรรมได้แก่ เจตสิก ๕๐ (เว้นเวทนาสัญญา) ที่ในจิต ๘๙ หรือ ๑๒๑  ตามสมควร

๕. วิญญาณขันธ์ กองจิต
องค์ธรรมได้แก่ จิต ๘๙ หรือ ๑๒๑
*******************************

ฝ่ายวางแผนและวิชาการ  อภิธรรมโชติกะวิทยาลัย
มหาวิทยาลัยมหาจุฬาลงกรณราชวิทยาลัย
เฉลยข้อสอบข้อเขียนพระอภิธรรม  ภาคเรียนที่ ๒  ปีการศึกษา ๒๕๕๕
อภิธรรมโชติกะวิทยาลัย  มหาวิทยาลัยมหาจุฬาลงกรณราชวิทยาลัย
ชั้น  จูฬอาภิธรรมิกะโท
สอบวันเสาร์ที่  ๑๕  ธันวาคม ๒๕๕๕
วิชา  : ปกิณณกสังคหะ  สมุจจยสังคหะ
๑๐  ข้อ  รวม   ๑๐๐  คะแนน

เวลา  ๔ ชม.

-----------------------------------------------------------------------------------------------------------------------------------------

๑.   
ก.  คาถาที่แสดงมาติกาทั้ง  ๖  และคำปฎิญญานั้น  แสดงว่าอย่างไร ?  ให้แปลมาด้วย 

ข. ให้อธิบายความเป็นไปแห่งเวทนา ๓ (อารัมมณานุภวนลักขณนัย)
ตอบ. 
ก. คาถาที่แสดงมาติกาทั้ง ๖ และคำปฏิญญา แสดงดังนี้



สมปยุตฺตา  ยถาโยคํ

เตปญฺาส  สภาวโต



จิตฺตเจตสิกา  ธมฺมา

เตสนฺทานิ  ยถารหํ



เวทนา  เหตุโต  กิจฺจ-

ทฺวาราลมฺพนวตฺถุโต



จิตฺตุปฺปาทวเสเนว

สงฺคโห  นาม  นียเต ฯ
สภาวธรรม  ๕๓  คือ  จิต  และเจตสิก  ชื่อว่า  นามเตปญฺญาส  ว่าโดยลักษณะของตน ๆ  ประกอบด้วย   เอกุปปาทตา  เป็นต้น  ตามที่ประกอบได้ ดังแสดงแล้วโดยพิสดาร (ในปริจเฉทที่ ๒)
บัดนี้  ข้าพเจ้าจะแสดงปกิณณกสังคหะของจิต และ เจตสิก ว่าด้วยอำนาจแห่งการเกิดขึ้นของจิต      
โดยประเภทแห่งเวทนา เหตุ กิจ ทวาร อารมณ์ และวัตถุ ตามสมควร.
ข. ความเป็นไปแห่งประเภทของเวทนา ๓ มีดังนี้ การเสวยอารมณ์ของสัตว์ทั้งหลายนั้น ย่อมมีอยู่ ๓ อย่างคือ 
๑. ในขณะที่เสวยอารมณ์อยู่นั้น บางทีก็รู้สึกสบาย  เรียกว่า  สุขเวทนา

๒. ในขณะที่เสวยอารมณ์อยู่นั้น บางทีก็รู้สึกไม่สบาย  เรียกว่า  ทุกขเวทนา

๓. ในขณะที่เสวยอารมณ์อยู่นั้น บางทีก็รู้สึกเฉยๆ ไม่ใช่สุข ไม่ใช่ทุกข์ เรียกว่า อุเบกขาเวทนา
๒. 
ก. คำว่า “เหตุ” หมายความว่าอย่างไร ? ผลที่เกิดจากเหตุนั้น ได้แก่อะไร ?

ข. จิตที่ทำหน้าที่มากที่สุด  มีอยู่กี่ดวง  เจตสิกที่ทำหน้าที่มากที่สุดมีอยู่กี่ดวง  คืออะไรบ้าง ?  
ให้บอกหน้าที่นั้น ๆ มาด้วย
ตอบ 
ก. คำว่า “เหตุ” หมายความว่า เป็นธรรมที่ให้ผลเกิดขึ้น และให้ผลธรรมนั้นตั้งมั่นในอารมณ์ และให้เจริญขึ้นได้  ผลที่เกิดจากเหตุนั้น ได้แก่ กายกรรม วจีกรรม มโนกรรม ที่เป็นกุศลบ้าง อกุศลบ้าง อัพยากตะบ้าง

ข. จิตที่ทำหน้าที่มากที่สุดมี  ๒  ดวงคือ  อุเบกขาสันตีรณ  ๒  ทำหน้าที่  ๕  อย่างคือ  ปฏิสนธิกิจ  ภวังคกิจ  จุติกิจ  สันตีรณกิจ  ตทารัมมณกิจ

เจตสิกที่ทำหน้าที่มากที่สุดมี ๗ ดวงคือ  สัพพจิตตสาธารณเจตสิก ๗ ทำหน้าที่ ๑๔ อย่างคือ ปฏิสนธิกิจ ภวังคกิจ  จุติกิจ  อาวัชชนกิจ  ทัสสนกิจ  สวนกิจ  ฆายนกิจ  สายนกิจ  ผุสนกิจ  สัมปฏิจฉนกิจ  สันตีรณกิจ โวฏฐัพพนกิจ  ชวนกิจ  ตทารัมมณกิจ
๓.
ก.  กิจมี  ๑๔ กิจ  แต่ฐานของกิจเหล่านั้นมีเพียง  ๑๐  ฐาน  ที่เป็นเช่นนี้  เพราะเหตุใด? 
ข. ให้แสดงฐานโดยพิสดารว่ามีจำนวนเท่าใด?คืออะไรบ้าง? พร้อมทั้งยกหลักฐานบาลีขึ้นแสดงด้วย       
ตอบ
ก.   กิจมี ๑๔ กิจ แต่ฐานของกิจมีเพียง ๑๐ ฐาน ที่เป็นเช่นนี้เพราะ ทัสสนกิจ สวนกิจ ฆายนกิจ 
                  สายนกิจ    ผุสนกิจ ทั้ง ๕ นี้ ต้องตั้งอยู่ในระหว่าง ปัญจทวาราวัชชนจิต กับ สัมปฏิจฉนจิตเท่านั้น ตั้งอยู่
                  ที่อื่นไม่ได้ ฐานนี้ เรียกว่า ปัญจวิญญาณฐาน  ด้วยเหตุนี้ ฐานจึงมีเพียง ๑๐ ฐาน

ข.  ฐานโดยพิสดาร  มีจำนวน ๒๕  คือ  ปฏิสนธิฐานมี ๑  ภวังคฐานมี ๖  อาวัชชนฐานมี ๒
                  ปัญจวิญญาณฐานมี ๑ สัมปฏิจฉนฐานมี ๑ สันตีรณฐานมี ๑  โวฏฐัพพนฐานมี ๒  ชวนฐานมี ๖
                  ตทารัมมณฐานมี ๒   จุติฐานมี ๓  รวมเป็นฐาน ๒๕
ดังมีหลักฐานบาลีแสดงว่า



สนฺธิ  เอกํ  ฉ  ภวงฺคํ

ทฺวาวชฺชนํ  ปฺจาทฺเยกํ



เทฺว  โว  โช  ฉ  ตทา  เทฺว  ติ
จุตีติ  ปฺจวีสติ.
๔. ให้แสดงจิตที่เกิดในกายทวาร  มโนทวาร  และพ้นจากทวาร  โดยแน่นอนและไม่แน่นอน ?
ตอบ 
จิตที่เกิดในกายทวารโดยแน่นอนมี  ๒  ดวงคือ  กายวิญญาณจิต  ๒   ไม่แน่นอนมี  ๔๔  คือ   กามจิต ๔๔  (เว้นทวิปัญจวิญญาณจิต ๑๐)

จิตที่เกิดในมโนทวารแน่นอนมี ๒๖  หรือ ๕๘  ดวงคือ  อัปปนาชวนะ ๒๖  หรือ ๕๘ ไม่แน่นอนมี ๔๑ ดวงคือ กามจิต ๔๑ (เว้นทวิปัญจวิญญาณจิต ๑๐ มโนธาตุ ๓) หรือ มโนทวาราวัชชนจิต ๑ กามชวนะ ๒๙ ตทารัมมณจิต ๑๑  จิตที่เกิดพ้นจากทวารโดยแน่นอนมี ๙ ดวงคือ มหัคคตวิปากจิต ๙  ไม่แน่นอนมี ๑๐ ดวงคือ อุเบกขาสันตีรณจิต ๒  มหาวิปากจิต ๘
๕. 
ก. ให้แปลคาถาดังต่อไปนี้



ปญฺจวีส   ปริตฺตมฺหิ

ฉ  จิตฺตานิ  มหคฺคเต



เอกวีสติ  โวหาเร


อฏฺฐ  นิพฺพานโคจเร ?

ข. อารมณ์ ๖ เมื่อจำแนกโดยประเภทใหญ่แล้วมีกี่ประเภท คืออะไรบ้าง? ให้แสดงองค์ธรรมมาด้วย  
ตอบ
ก. คาถานี้แปลว่า

จิต ๒๕  ดวงคือ ทวิปัญจวิญญาณจิต ๑๐  มโนธาตุ ๓ สันตีรณจิต ๓  มหาวิปากจิต ๘  หสิตุปปาทจิต ๑ เกิดได้ในอารมณ์ ๖  ที่เป็นกามธรรมอย่างเดียว

จิต ๖ ดวงคือ วิญญานัญจายตนฌานจิต ๓  เนวสัญญานาสัญญายตนฌานจิต ๓  เกิดได้ในธรรมารมณ์ที่เป็นมหัคคตะอย่างเดียว

จิต ๒๑ ดวงคือ รูปาวจรจิต ๑๕ (เว้นอภิญญาจิต ๒) อากาสานัญจายตนฌานจิต ๓ อากิญจัญญายตนฌานจิต ๓ เกิดได้ในธรรมารมณ์ที่เป็นบัญญัติอย่างเดียว

จิต ๘ ดวงคือ โลกุตตรจิต ๘ เกิดได้ในธรรมารมณ์ที่เป็นนิพพานอย่างเดียว

ข. อารมณ์ ๖ เมื่อจำแนกโดยประเภทใหญ่แล้วมี ๔ ประเภทคือ

๑. กามอารมณ์  องค์ธรรมได้แก่  กามจิต ๕๔  เจตสิก ๕๒ รูป ๒๘

๒. มหัคคตอารมณ์  องค์ธรรมได้แก่  มหัคคตจิต ๒๗  เจตสิก ๓๕

๓. โลกุตตรอารมณ์  องค์ธรรมได้แก่  โลกุตตรจิต ๘  เจตสิก ๓๖  นิพพาน

๔. บัญญัติอารมณ์  องค์ธรรมได้แก่  สัททบัญญัติ  อัตถบัญญัติ
๖.
ก. จิตที่อาศัยหทัยวัตถุเกิด โดยแน่นอนและไม่แน่นอน มีจำนวนเท่าไร คืออะไรบ้าง?
  
ข.  สมุจจยสังคหะ หมายความว่าอย่างไร ?  ให้ยกวจนัตถะขึ้นแสดงด้วย ? 

ตอบ.
ก. จิตที่อาศัย หทัยวัตถุ  เกิดโดยแน่นอนมี  ๓๓ ดวงคือ  โทสมูลจิต ๒  มโนธาตุ ๓  ตทารัมมณจิต ๑๑  หสิตุปปาทจิต ๑  รูปาวจรจิต ๑๕  โสดาปัตติมรรคจิต ๑

จิตที่อาศัยหทัยวัตถุ  เกิดโดยไม่แน่นอนมี ๔๒  ดวงคือ  โลภมูลจิต ๘  โมหมูลจิต ๒  มโนทวาราวัชชนจิต ๑  มหากุศลจิต ๘  มหากริยาจิต ๘  อรูปกุศลจิต ๔  อรูปกริยาจิต ๔  โลกูตตรจิต ๗ (เว้นโสดาปัตติมรรค)
ข.  สมุจจยสังคหะ หมายความว่า ปริจเฉทที่แสดงการรวบรวมปรมัตถธรรมทั้ง ๔  ที่มีสภาพเข้ากันได้ให้อยู่เป็นหมวด ๆ ชื่อว่า สมุจจยสังคหะ  
ดังมีวจนัตถะแสดงว่า  สห  อุจฺจียนฺเต  เอตฺถาติ  สมุจฺจโย  (วา)  สมฺปิณฺเฑตฺวา  อุจฺจียนฺเต  เอเตนาติ  สมุจฺจโย.
ปริจเฉทที่ชื่อว่า  สมุจจยะ  เพราะเป็นปริจเฉทที่แสดงรวบรวมปรมัตถธรรมทั้ง ๔ ประการพร้อมกัน (หรือ) ปริจเฉทที่ชื่อว่าสมุจจยะ เพราะเป็นเหตุแห่งการรวบรวมปรมัตถธรรมที่มีสภาพเข้ากันได้ให้อยู่เป็นหมวด ๆ
๗. 
ก. กิเลสมีจำนวนเท่าไร ?  ให้แสดงมาเฉพาะชื่อ

ข. ให้แสดงการนับกิเลสโดยพิสดาร  ๑๕๐๐ มาดู ? 


ค. ให้ยกอุปมาเปรียบเทียบระหว่างกิเลสทั้ง ๓ มีอนุสัยกิเลสเป็นต้น  และให้แสดงกุศลที่ประหาณกิเลสทั้ง ๓  เหล่านั้น  มาโดยเฉพาะ ๆ ว่ากุศลชนิดไหน  ประหาณกิเลสชนิดใด ?

ตอบ
ก. กิเลสมีจำนวน ๑๐ คือ ๑ โลภกิเลส ๒. โทสกิเลส   ๓.โมหกิเลส  ๔. มานกิเลส  ๕. ทิฏฐิกิเลส  ๖. วิจิกิจฉากิเลส  ๗. ถีนกิเลส    ๘.อุทธัจจกิเลส   ๙. อหิริกกิเลส  ๑๐.อโนตตัปปกิเลส ฯ

ข. แสดงการนับกิเลสโดยพิสดาร ๑,๕๐๐  อารมณ์ที่เป็นเหตุให้กิเลส ๑๐  เกิดขึ้นได้นั้นมี ๑๕๐ คือ  นามเตปัญญาสะ  คือนามธรรม ๕๓  นิปผันนรูป  ๑๘  ลักขณรูป ๔  รวม ๗๕

ในอัชฌัตตสันดาน  คือภายในตัวเรามี ๗๕

ในพหิทธสันดาน   คือสิ่งที่มีชีวิตและไม่มีชีวิตที่อยู่ภายนอกตัวเรามี ๗๕ รวมเป็น ๑๕๐ อารมณ์ ๑๕๐  คูณด้วยกิเลส ๑๐  คงเป็นกิเลส ๑๕๐๐ 

ค. แสดงยกอุปมาเปรียบเทียบระหว่างกิเลสทั้ง ๓ มีอนุสัยกิเลสเป็นต้นนั้นมีดังนี้คือ  อนุสัยกิเลส  ปริยุฏฐานกิเลส   วีติกกมกิเลสทั้ง ๓  อย่างนี้  เปรียบเหมือนกับไม้ขีดไฟ  อนุสัยกิเลส  เปรียบเหมือนไฟที่อยู่ในหัวไม้ขีด  อารมณ์ต่าง ๆ ที่มากระทบทางตา หู  จมูก  ลิ้น  กาย  ใจ  เปรียบเหมือนเอาก้านไม้ขีดไฟขีดที่ข้างกล่อง  เมื่อไฟปรากฏขึ้น  ไฟนี้เปรียบเหมือนกับปริยุฏฐานกิเลส  และเมื่อเอาไฟที่ปรากฏขึ้นนี้ไปจุดเข้ากับวัตถุสิ่งหนึ่งสิ่งใดแล้ว   ไฟที่ลุกติดวัตถุนั้น ๆ  เปรียบเหมือนกับวีติกกมกิเลสดังนี้

และกุศลที่สามารถประหาณกิเลสทั้ง ๓  เหล่านี้โดยเฉพาะ ๆ นั้นคือ

ศีลกุศล   สามารถประหาณ
วีติกกมกิเลสได้

สมาธิกุศล   สามารถประหาณ
ปริยุฏฐานกิเลสได้

ปัญญาในมรรค   สามารถประหาณ  อนุสัยกิเลสได้ ฯ
๘. 
ก. ให้แปลคาถาที่แสดงองค์ธรรมในมิสสกสังคหะทั้ง ๗ หมวดมาดู ?

ข. จงแสดงถึงการนำมาของอาหารทั้ง ๔  โดยเฉพาะ ๆ ไม่ต้องยกหลักฐานบาลีขึ้นแสดง ?
ตอบ
ก. แปลคาถาที่แสดงองค์ธรรมในมิสสกสังคหะทั้ง ๗ หมวด  ดังนี้คือ

เหตุ  เมื่อว่าโดยองค์ธรรมปรมัตถ์แล้วมี ๖

ฌานังคะ  เมื่อว่าโดยองค์ธรรมปรมัตถ์แล้ว มี ๕

มัคคังคะ  เมื่อว่าโดยองค์ธรรมปรมัตถ์แล้ว  มี ๙

อินทรีย์  เมื่อว่าโดยองค์ธรรมปรมัตถ์แล้ว  มี ๑๖

พละ  เมื่อว่าโดยองค์ธรรมปรมัตถ์แล้ว  มี  ๙

อธิบดี  เมื่อว่าโดยองค์ธรรมปรมัตถ์แล้ว  มี  ๔

อาหาร เมื่อว่าโดยองค์ธรรมปรมัตถ์แล้ว  มี ๔ เหมือนกัน
นักศึกษาทั้งหลายพึงทราบการแสดงมิสสกสังคหะ  ที่มีกุศลเป็นต้นปะปนกันโดยมี ๗ หมวดดังนี้

ข. การนำมาของอาหารทั้ง ๔ โดยเฉพาะ ๆ มีดังนี้

๑. กพฬีการาหาร  นำมาซึ่งอาหารชสุทธัฏฐกกลาป  ให้เกิดขึ้นในสันดานของสัตว์ทั้งหลาย

๒. ผัสสาหาร  นำมาซึ่งเวทนา  คือ การเสวยอารมณ์เป็นสุขบ้าง เป็นทุกข์บ้าง เฉย ๆ บ้าง

๓. มโนสัญเจตนาหาร  นำมาซึ่งปฏิสนธิวิญญาณ  คือ การเกิดเป็นมนุษย์  เทวดา  พรหม  อบาย  สัตว์  และปวัตติวิญญาณ  คือ การเห็น  การได้ยิน  เป็นต้น

๔. วิญญาณาหาร  นำมาซึ่งเจตสิกและกัมมชรูป
๙
ก. ในปรมัตถธรรม  ๔ ประการ   เมื่อว่าโดยอายตนะแล้วมี  ๑๒  ว่าโดยธาตุมี  ๑๘  ที่เป็นดังนี้อาศัยอะไรเป็นหลัก ?


ข. จงแสดงผลที่เกิดจากอายตนะ  ๑๒  โดยเฉพาะ ๆ ?

ตอบ
ก. ในปรมัตถธรรม ๔  ประการ  เมื่อว่าโดยอายตนะแล้วมี  ๑๒  นั้น  เพราะอาศัยมีประเภทต่างกันแห่งทวาร  ๖  อารมณ์  ๖  เมื่อว่าโดยธาตุ  มี  ๑๘  นั้นเพราะอาศัยทวาร  ๖  อารมณ์  ๖  และวิญญาณ  ๖ ฯ

ข. ผลที่เกิดจากอายตนะ  ๑๒  โดยเฉพาะ  ๆ นั้น  มีดังนี้คือ

๑. จักขุวิญญาณ   การเห็น   เป็นผลของจักขายตนะ  กับ  รูปายตนะ

๒. โสตวิญญาณ  การได้ยิน  เป็นผลของ  โสตายตนะ   กับ  สัททายตนะ

๓. ฆานวิญญาณ  การรู้กลิ่น  เป็นผลของฆานายตนะ  กับคันธายตนะ

๔. ชิวหาวิญญาณ  การรู้รส  เป็นผลของชิวหายตนะ  กับรสายตนะ

๕. กายวิญญาณ  การรู้ถูกต้อง  เป็นผลของกายายตนะ  กับ  โผฏฐัพพายตนะ

๖. จิต  ๗๖  (เว้นทวิปัญจวิญญาณจิต  ๑๐   มโนธาตุ๓)   มีการรู้อารมณ์  และคิดนึกในเรื่องราวทั้งปวง  เป็นผลของมนายตนะ  กับธัมมายตนะ ฯ
๑๐. ธรรมที่เป็นอาหารของทุกข์ต่าง ๆ  มีชาติ  ชรา  พยาธิ  มรณะ  เป็นต้นนั้น  คืออะไร ? ถ้าธรรมที่เป็นอาหารของทุกข์เหล่านี้ ไม่มีแล้ว   ชาติ  ชรา  เป็นต้นเหล่านี้จะเกิดขึ้นได้หรือไม่ ?  ให้อธิบายยกหลักฐานขึ้นแสดงด้วย
ตอบ
ธรรมที่เป็นอาหารของทุกข์ต่าง ๆ มีชาติ  ชรา  พยาธิ  มรณะ  เป็นต้นนั้น  ได้แก่ ขันธ์  ๕  คือ รูปขันธ์  เวทนาขันธ์  สัญญาขันธ์  สังขารขันธ์  วิญญาณขันธ์  ถ้าธรรมที่เป็นอาหารของทุกข์เหล่านี้ไม่มีแล้ว  ชาติ  ชรา  เป็นต้นเหล่านี้ก็เกิดขึ้นไม่ได้
อธิบายว่า  ชาติ  ชรา  พยาธิ  มรณะ   เหล่านี้เป็นอาการเป็นไปของขันธ์  ๕ หาใช่ว่ามีขึ้นเฉพาะไม่  กล่าวคือ  การเกิดขึ้นของขันธ์  ๕  เรียกว่า ชาติ  
การสืบต่อของขันธ์ ๕ โดยการเจริญเติบโตขึ้นและแก่ลง  เรียกว่า  ชรา  
การเจ็บป่วยของรูปเรียกว่า  พยาธิ  
การดับไปของขันธ์ ๕  ในภพหนึ่ง ๆ  เรียกว่า  มรณะ  
ดังมีวจนัตถะแสดงว่า  อเนกทุกฺเขหิ  ขชฺชนฺตีติ = ขนฺธา  ธรรมทั้งหลาย   ที่ถูกทุกข์ต่าง ๆ  เคี้ยวกิน  ฉะนั้น  ชื่อว่า  ขันธ์  หมายถึงขันธ์ ๕  นี้  เป็นที่เกิดแห่งชาติ  ชรา  พยาธิ  มรณะ  เป็นต้น  ถ้าไม่มีขันธ์ ๕  แล้วทุกข์ต่าง ๆ เหล่านี้ก็เกิดขึ้นไม่ได้
******************************

ฝ่ายวางแผนและวิชาการ  อภิธรรมโชติกะวิทยาลัย
มหาวิทยาลัยมหาจุฬาลงกรณราชวิทยาลัย















